Jeg vil i hvert fald anbefale, at I enten bliver gift eller opretter testamente for at sikre hinanden. Og hvis I også vil sikre børnene, skal I som minimum oprette et testamente. Som ugifte samlevende uden et testamente arver I ikke hinanden. Lige nu er det jeres børn, der arver alt efter jer hver især. Det betyder, at hvis en af jer afgår ved døden, skal den anden købe den afdødes halvdel af for eksempel jeres fælles hus, og det kan ofte være vanskeligt at få råd til. Hvis I bliver gift, vil I som ægtefæller være berettiget til at arve halvdelen efter den anden ægtefælle. Den anden halvdel vil gå til den afdøde ægtefælles børn. Når den længstlevende ægtefælle dør, vil hele den resterende formue gå til den længstlevende ægtefælles børn. Samlevertestamente I kan også oprette et udvidet samlevertestamente og på den måde sikre hinanden. I det udvidede samlevertestamente kan I bestemme, at jeres børn kun skal have deres tvangsarv efter førstafdøde, hvilket vil være 1/8 af arven til deling mellem børnene. På den måde kan I sikre den længstlevende endnu bedre. I det udvidede samlevertestamente kan I samtidig tage stilling til, hvordan arven skal fordeles efter jer ved længstlevendes død, så jeres formue bliver fordelt mellem jeres børn, som I ønsker. Som nævnt arver du som ugift samlevende ikke noget automatisk, og derfor arver du heller ikke din mands firma. Det kan dog skrives ind i testamentet, at du skal overtage firmaet som en del af din arv. Det behøver du ikke at være medejer for. Overvej konsekvenserne Inden I beslutter, om du skal være medejer, skal I overveje konsekvensen, hvis I en dag går fra hinanden. I så fald vil den ene af jer skulle købe den anden ud af firmaet. Det kan være dyrt og uhensigtsmæssigt, særligt hvis firmaet er din mands levebrød. Hvis I vælger at gifte jer, skal I huske at overveje, om I vil have oprettet en ægtepagt, så I kan få særeje i jeres ægteskab. Det kan måske være, at din mand ønsker særeje på sit firma, eller at jeres formuer har forskellige størrelser, som I ikke ønsker at dele, hvis I skulle blive skilt. Hvis I vælger ikke at gifte jer, vil jeg helt klart anbefale jer at få oprettet en samejeoverenskomst, når I ejer fast ejendom sammen. Den er særligt vigtig, hvis en af jer en dag ønsker at komme ud af samejet, og I ikke er enige om, hvordan I skal gøre det.